РЕГЛАМЕНТ (ЕО) № 1360/2008 НА СЪВЕТА
от 2 декември 2008 година
за изменение на Регламент (ЕО) № 332/2002 за установяване на механизъм, осигуряващ средносрочна финансова подкрепа за платежния баланс на държавите-членки
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 308 от него,
като взе предвид предложението на Комисията, представено след консултации с Икономическия и финансов комитет,
като взе предвид становището на Европейския парламент,
като взе предвид становището на Европейската централна банка,
като има предвид, че:
(1)
Големият брой държави-членки, които понастоящем са извън еврозоната, засяга потенциалната необходимост от средносрочна финансова подкрепа от страна на Общността и заедно с развитието на международната обстановка изисква значително повишаване на тавана на неиздължената част по кредитите, които могат да бъдат отпуснати на държавите-членки съгласно Регламент (ЕО) № 332/2002 на Съвета (1) от 12 милиарда евро на 25 милиарда евро. При спешна нужда от преразглеждане на тавана съответните институции следва да действат бързо в съответствие с техните области на компетентност.
(2)
Регламент (ЕО) № 332/2002 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 332/2002 се изменя, както следва:
В член 1, параграф 1, втората алинея се заменя със следното:
„Неиздължената част от главницата по кредитите, които могат да бъдат отпуснати на държавите-членки съгласно този финансов механизъм, се ограничава на 25 милиарда евро.“.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 декември 2008 година.